**Pouk od doma; prvi teden (16. 3. 2020 – 20. 3. 2020) – P. Rodman**

Pozdravljeni! Za vse nas je tak način dela nekaj novega. Svetujem, da delate po svojih najboljših močeh, se potrudite, kolikor se le lahko. Opravljeno delo, dokaze o učenju, mi boste pokazali, ko se vrnemo v šolo. Delo si samostojno razporedi.

Svoje dokaze o učenju zbiraj v zvezku (ali na listih v mapi).

Za vsako vprašanje, nejasnost ali težavo sem dosegljiva na e-naslovu [***petra.rodman@os-sturje.si***](mailto:petra.rodman@os-sturje.si)

1. Napisal boš pripoved o doživetju – šola v naravi.

Pred pisanjem naredi nekaj pravopisnih vaj na spletni strani:

[*https://interaktivne-vaje.si/slovenscina\_ps/pravopis\_6\_9r.html*](https://interaktivne-vaje.si/slovenscina_ps/pravopis_6_9r.html)

Napiši načrt za svoj spis.

|  |
| --- |
| Upoštevaj merila za pisanje pripovedi o doživetju:  Pripoved o doživetju je besedilo, v katerem želimo čim bolj slikovito predstaviti dogodek, ki se nam je pripetil ali smo ga videli. Dogodke predstavimo v časovnem zaporedju. Lahko uporabimo premi govor, velelne povedi, besede s prenesenim pomenom … S tem v pripoved vključimo svoja čustva in razmišljanja. Besedilo razdelimo na uvod, jedro in zaključek. Spisu damo izviren (svoj) naslov.  Pazimo na pravopisno in jezikovno pravilnost. |

Ko boš imel načrt, začni pisati izdelek.

Preberi ga staršem, naj pregledajo tudi pravopis in ti napišejo povratno informacijo v zvezek.

Napiši izboljšavo.

1. V tem tednu izberi eno knjigo, zagotovo je kakšna na domači knjižni polici, in začni z branjem.

**Pouk od doma; drugi teden (23. 3. 2020 – 27. 3. 2020) – P. Rodman**

****

1. Dolgo branje – knjiga po lastnem izboru

**Med branjem si v zvezek delaj zapiske (dokazi o učenju).**

Po nekaj straneh branja si zapiši, kaj vse pričakuješ, da se bo zgodilo (moja pričakovanja).

Kakšna se ti zdi glavna oseba? Opiši jo.

Kdo je prijatelj glavne osebe? Kakšen je? Opiši ga.

Katera oseba v zgodbi ti je najbolj všeč? Zakaj?

Kje se zgodba dogaja ( v Sloveniji, v tujini, v mestu, na podeželju, v domišljijskem svetu …)?

Kdaj se zgodba dogaja ( v sedanjosti, preteklosti, prihodnosti)?

Kaj je glavni problem/dogajanje v zgodbi?

Kdo je pripovedovalec zgodbe (glavna oseba, nekdo tretji)?

**Po branju si v zvezek delaj zapiske (dokazi o učenju).**

So se tvoja pričakovanja glede zapleta in razpleta v zgodbi uresničila?

Napiši obnovo prebrane zgodbe.

|  |
| --- |
| Merila za pisanje obnove:  Obnova – knjiga po mojem izboru   1. Dobro poznam in razumem zgodbo. 2. Vsebino obnovim v vrstnem redu, kot si dogodki v zgodbi dejansko sledijo. 3. Knjižni jezik. 4. V 3. osebi. 5. Premega govora v obnovi ni. 6. Pišem s svojimi besedami in ne prepisujem iz besedila. 7. Pišem objektivno (ne izražam svojega mnenja). 8. Pišem čitljivo. 9. Pazim na vejice, velike in male začetnice, nikalnice, zapis besed, predlogi s/z; k/g; v/iz. 10. Razdelim na uvod, jedro in zaključek; jedro ima lahko več odstavkov. 11. Vem, kaj se napiše v uvodu, kaj v jedru in kaj v zaključku.   Obnova mora biti jasna za nekoga, ki ni prebral originalnega besedila. |

Obnovo preberi staršem. Naj ti dajo povratno informacijo o tvojem izdelku. Lahko jo zapišejo v zvezek. Po potrebi naredi izboljšavo.

Nariši svojo naslovnico izbrane knjige (to smo že delali), na naslovnico napiši avtorja in naslov knjige.